CELEX: 32018D2048
Language: hr
Date: 2018-12-20 00:00:00
Title: Provedbena odluka Komisije (EU) 2018/2048 оd 20. prosinca 2018. o usklađenoj normi za internetske stranice i mobilne aplikacije izrađenoj za potrebe Direktive (EU) 2016/2102 Europskog parlamenta i Vijeća

21.12.2018   
               
               
                  HR
               
               
                  Službeni list Europske unije
               
               
                  L 327/84
               
            
         PROVEDBENA ODLUKA KOMISIJE (EU) 2018/2048
         оd 20. prosinca 2018.
         o usklađenoj normi za internetske stranice i mobilne aplikacije izrađenoj za potrebe Direktive (EU) 2016/2102 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1025/2012 Europskog parlamenta i Vijeća od 25. listopada 2012. o europskoj normizaciji, o izmjeni direktiva Vijeća 89/686/EEZ i 93/15/EEZ i direktiva 94/9/EZ, 94/25/EZ, 95/16/EZ, 97/23/EZ, 98/34/EZ, 2004/22/EZ, 2007/23/EZ, 2009/23/EZ i 2009/105/EZ Europskog parlamenta i Vijeća te o stavljanju izvan snage Odluke Vijeća 87/95/EEZ i Odluke br. 1673/2006/EZ Europskog parlamenta i Vijeća (1), a posebno njezin članak 10. stavak 6.,
         budući da:
         
                     (1)
                  
                  
                     U skladu s člankom 6. stavkom 1. Direktive (EU) 2016/2102 Europskog parlamenta i Vijeća (2), sadržaj internetskih stranica i mobilnih aplikacija koji zadovoljava usklađene norme ili njihov dio, u Službenom listu Europske unije, smatra se sukladnim sa zahtjevima pristupačnosti utvrđenim u članku 4., obuhvaćenima tim normama ili njihovim dijelovima.
                  
               
                     (2)
                  
                  
                     Provedbenom odlukom C(2017) 2585 (3) Komisija je Europskom odboru za normizaciju (CEN), Europskom odboru za elektrotehničku normizaciju (Cenelec) i Europskom institutu za telekomunikacijske norme (ETSI) uputila zahtjev za izradu usklađenih normi na temelju norme EN 301 549 V1.1.2 (2015-04), uključujući sve odredbe potrebne za provedbu članka 4. Direktive (EU) 2016/2102. Norma EN 301 549 V1.1.2 (2015-04) bila je rezultat Komisijina zahtjeva za normizaciju 376 (4) i već je sadržavala određene odredbe o pristupačnosti internetskih stranica i mobilnih aplikacija te drugih proizvoda i usluga IKT-a.
                  
               
                     (3)
                  
                  
                     Na temelju Provedbene odluke C(2017) 2585 CEN, Cenelec i ETSI dovršili su rad na traženoj usklađenoj normi i dostavili Komisiji usklađenu europsku normu EN 301 549 V2.1.2 (2018-08) u kojoj su, među ostalim, utvrđeni tehnički uvjeti za pristupačnost internetskih stranica i mobilnih aplikacija. Usklađena europska norma EN 301 549 V2.1.2 (2018-08) sadržava, među ostalim, tablicu u kojoj je naveden odnos relevantnih odredbi iz norme i zahtjeva za pristupačnost iz članka 4. Direktive (EU) 2016/2102.
                  
               
                     (4)
                  
                  
                     Komisija je u suradnji s CEN-om, Cenelecom i ETSI-jem provjerila jesu li relevantne odredbe iz usklađene europske norme EN 301 549 V2.1.2 (2018-08) koju su dostavili CEN, Cenelec i ETSI u skladu sa zahtjevom iz Provedbene odluke C (2017) 2585.
                  
               
                     (5)
                  
                  
                     Relevantnim odredbama iz usklađene europske norme EN 301 549 V2.1.2 (2018-08) potvrđuju se zahtjevi na koje se norma odnosi, a koji su utvrđeni u Prilogu II. Provedbenoj odluci C(2017) 2585. Stoga je upućivanje na tu normu primjereno objaviti u Službenom listu Europske unije.
                     
                  
               
                     (6)
                  
                  
                     Sukladnost s usklađenom normom pretpostavka je sukladnosti s odgovarajućim osnovnim zahtjevima iz zakonodavstva Unije o usklađivanju od datuma objave upućivanja na takvu normu u Službenom listu Europske unije. Ova bi Odluka stoga trebala stupiti na snagu na dan objave,
                  
               DONIJELA JE OVU ODLUKU:
         
            Članak 1.
            Upućivanje na usklađenu normu za internetske stranice i mobilne aplikacije izrađenu radi potpore Direktivi (EU) 2016/2102 navedeno u Prilogu ovoj Odluci objavljuje se u Službenom listu Europske unije.
         
         
            Članak 2.
            Ova Odluka stupa na snagu na dan objave u Službenom listu Europske unije.
         
         
            Sastavljeno u Bruxellesu 20. prosinca 2018.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 316, 14.11.2012., str. 12.
         
         
            (2)  Direktiva (EU) 2016/2102 Europskog parlamenta i Vijeća od 26. listopada 2016. o pristupačnosti internetskih stranica i mobilnih aplikacija tijela javnog sektora (SL L 327, 2.12.2016., str. 1.).
         
            (3)  Provedbena odluka Komisije C(2017) 2585 od 27. travnja 2017. o zahtjevu za normizaciju upućenom europskim organizacijama za normizaciju radi potpore Direktivi (EU) 2016/2102 Europskog parlamenta i Vijeća o pristupačnosti internetskih stranica i mobilnih aplikacija tijela javnog sektora.
         
            (4)  Zahtjev za normizaciju M/376, od 7. prosinca 2005. upućen CEN-u, CENELEC-u i ETSI-ju kojim se podržavaju europski zahtjevi za pristupačnost pri javnoj nabavi proizvoda i usluga u području IKT-a.
      
      
         
            PRILOG
            
                        Br.
                     
                     
                        Upućivanje na normu
                     
                  
                        1.
                     
                     
                        EN 301 549 V2.1.2 (2018-08)
                        Zahtjevi za pristupačnost proizvoda i usluga IKT-a